নজরে বিধানসভা ভোট, বাজেটে বিহারের জন্য ঢালাও ঘোষণা

নয়াদিল্লি: নজরে বিহারের বিধানসভা ভোট (Bihar Assembly Elections)। তাই শরিককে খুশি রাখতে কেন্দ্রীয় বাজেটে (Union Budget 2025) বিহারের জন্য ঢালাও বরাদ্দ ঘোষণা করলেন কেন্দ্রীয় অর্থমন্ত্রী নির্মলা সীতারমন (Nirmala Sitharaman)। আগামী অক্টোবর থেকে নভেম্বরে বিহারে বিধানসভা নির্বাচন। তার আগে নীতীশ কুমারের রাজ্যেকে ভরিয়ে দিল কেন্দ্র। শনিবার বাজেট পেশ করেছেন অর্থমন্ত্রী নির্মলা সীতারামন। তিনি এদিন ঘোষণা করেছেন, দেশে নতুন ১২০টি বিমানবন্দর তৈরি হবে। এর মধ্যে বিহারে হবে তিনটি বিমানবন্দর তৈরি হবে। এছাড়া সম্প্রসারিত হবে পাটনা বিমানবন্দর (International Airport, Patna)। এজন্য বরাদ্দ ঘোষণা করেছেন অর্থমন্ত্রী।

এদিনের বাজেট পেশে নির্মলার পরনে রয়েছে সাদা ও সোনালি পাড়ের মধুবনী শাড়ি (Madhubani Saree)। মধুবনী শিল্পের প্রতি সম্মান প্রদর্শনে এই সাজ কেন্দ্রীয় অর্থমন্ত্রীর। শাড়িটি বিহারের শিল্পী দুলারি দেবীর হাতে তৈরি। ওয়াকিবহাল মহলের একাংশের মতে, চলতি বছরেই বিহারে নির্বাচন। সম্ভবত সে কারণে মধুবনী শাড়ি বেছে নিয়েছেন নির্মলা। এদিন নির্মলা ঘোষণা তেমনি ইঙ্গিত দিল। নির্মলা জানিয়েছেন, বিহারে তৈরি হবে ন্যাশনাল ইনস্টিটিউট অফ ফুড টেকনোলজি। পাশাপাশি রাজ্যটির জন্য করা হচ্ছে মাখানা বোর্ডও। এই উদ্যোগের লক্ষ্য, রাজ্যে মাখনার উৎপাদন, প্রক্রিয়াকরণ এবং মূল্য সংযোজন বৃদ্ধি করা। সাড়ে ৬ হাজার ছাত্রের থাকার জন্য পাঁচটি আইআইটিতে অতিরিক্ত পরিকাঠামো তৈরি করা হবে। এছাড়াও গরীবদের উন্নতির জন্য জোর দিয়েছে খাদ্য প্রক্রিয়াকরণে। এটিকে আরও এগিয়ে নিয়ে যেতে ন্যাশনাল ইনস্টিটিউট অফ ফুড টেকনোলজি এন্টারপ্রোনিউশিপ এন্ড ম্যানেজমেন্টের প্রতিষ্ঠা করা হবে বিহারে। বিহারের শিল্প ও পরিষেবা পরিকাঠামো উন্নয়নের জন্য চারটি নতুন গ্রিনফিল্ড বিমানবন্দর এবং বিহতায় একটি ব্রাউনফিল্ড বিমানবন্দর নির্মাণের কথাও জানিয়েছেন।

আরও পড়ুন: জেলায় জেলায় ক্যানসার সেন্টার! বাজেটে বড় ঘোষণা সীতারামনের

রাজনৈতিক মহল বলছে, বিহারের মানুষের মনজয়ের লক্ষ্যেই এদিন কেন্দ্রীয় অর্থমন্ত্রী ঢালাও বরাদ্দ ঘোষণা করেছেন। গত বছর বাজেটে বিহারের জন্য একাধিক বড় প্রজেক্ট ঘোষণা করেছিল কেন্দ্র। এবার বাজেটের আগে বিহারের উপ মুখ্যমন্ত্রী সম্রাট চৌধুরী সীতারমনের কাছে একটি ৩২ পাতার স্মারক জমা দেন। তাতে উত্তর বিহারে বন্যা নিয়ন্ত্রণের জন্য ১৩ হাজার কোটি টাকা কেন্দ্রীয় সাহায্যের অনুরোধ জানানো হয়। দ্বারভাঙা বিমানবন্দরের মানোন্নয়ন এবং রাজগীর ও ভাগলপুরে নতুন বিমানবন্দর তৈরির জন্য কেন্দ্রের সাহায্য চাওয়া হয়।

অন্য খবর দেখুন